Har askebægeret fået pip? Flemming Bornholdt undrede sig forleden, da askebægeret på hans arbejdsplads pludseligt pippede lystigt. Syv små blåmejseunger sad i bunden af metalaskebægeret, da han fik det åbnet med sin nøgle. Video: Syv blåmejseunger i et askebæger. Adressen holdes hemmelig, så ungerne kan nyde den sidste trygge tid, inden de snart flyver fra "reden". - Der er god plads til at bruge vingerne. Og de er også eminente til at hoppe. Den lille spærring ved hullet, er lavet af “hul-plade”, så der kan de nemt få fat. Nu håber jeg bare, at de smutter ud indenfor normal arbejdstid, så jeg får det at se, siger Flemming Bornholdt til TV2 Nord. Blåmejseparret havde udset sig askebægeret som udrugningsbolig allerede omkring d. 1. april, fortæller Flemming Bornholdt: - De begyndte at “gøre rent”. De pillede alle de små brændte stykker cigaretfilter løs og droppede udenfor. Der lå en fin lille dynge, fordi de sad det samme sted og smed det ned hver gang. Der er et overvågningskamera ved indgangen, hvor askebægeret sidder, så Flemming Bornholdt kan holde øje med fuglene - og arbejdspladsen - hjemmefra. - Det kan nok lade sig gøre samtidig med, at der er TV2 Nord i “fjerneren”.

Opsummering:
Syv blåmejseunger har fundet sig godt til rette i et askebæger på en arbejdsplads i Aalborg